SK Úradný vestník Európskej únie C 108/18

Uverejnenie žiadosti podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2016/C 108/08)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1).

JEDNOTNÝ DOKUMENT

„ISTARSKO EKSTRA DJEVIČANSKO MASLINOVO ULJE“

EÚ č.: HR-PDO-0005-01358 – 30.7.2015

CHOP ( X ) CHZO ( )

1. Názov:

„Istarsko ekstra djevičansko maslinovo ulje“

2. Členský štát alebo tretia krajina

Chorvátsko

3. Opis poľnohospodárskeho výrobku alebo potraviny

3.1. Druh výrobku

Trieda 1.5. Oleje a tuky (maslo, margarín, oleje atď.)

3.2. Opis výrobku, na ktorý sa vzťahuje názov uvedený v bode 1

„Istarsko ekstra djevičansko maslinovo ulje“ je extra panenský olivový olej získavaný priamo z plodov olivovníka (Olea europaea, L.) výlučne mechanickým spôsobom.

Keď sa výrobok uvádza na trh, musí mať tieto fyzikálno-chemické a organoleptické vlastnosti:

— obsah voľných mastných kyselín vyjadrených ako kyselina olejová: ≤ 0,4 %,

— peroxidové číslo: ≤ 6 mmol O2/kg,

— K232: ≤ 2,25,

— K270: ≤ 0,20,

— ΔK: ≤ 0,01,

— aróma: stredne až výrazne zreteľná aróma čerstvých olív, ovocia, zeleniny alebo inej zelenej vegetácie, napríklad zeleného lístia, zelenej trávy atď. (medián ovocnosti na spojitej lineárnej stupnici > 3,0),

— chuť: zdravých a čerstvých olív, pričom trpkosť a pikantnosť majú tieto hodnoty:

— trpkosť: mierne, stredne alebo výrazne zreteľná (medián na spojitej lineárnej stupnici ≥ 2,0),

— pikantnosť: mierne, stredne alebo výrazne zreteľná (medián na spojitej lineárnej stupnici ≥ 2,0).

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

Na výrobu oleja „Istarsko ekstra djevičansko maslinovo ulje“ možno použiť tieto odrody olív: istarska belica, buža, karbonaca, črnica, žižolera, rošinjola, puntoža, leccino, frantoio, moraiolo, pendolino a picholine. Z daného množstva oleja „Istarsko ekstra djevičansko maslinovo ulje“ musí prinajmenšom 80 % oleja pochádzať z jednej alebo viacerých uvedených odrôd.

Na výrobu „Istarsko ekstra djevičansko maslinovo ulje“ možno použiť aj iné odrody olív, no ich podiel nesmie prekročiť 20 %.

V jednoodrodových olejoch musí prinajmenšom 80 % oleja pochádzať z jednej odrody olív.

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Všetky fázy výroby oleja „Istarsko ekstra djevičansko maslinovo ulje“, od pestovania až po spracovanie olív, sa musia uskutočniť v zemepisnej oblasti vymedzenej v bode 4.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

Olej sa musí baliť v zemepisnej oblasti vymedzenej v bode 4, aby si zachoval svoje špecifické vlastnosti a kvalitu. Ak sa olej balí v oblasti výroby, minimalizuje sa riziko, že dôjde k zhoršeniu kvality výrobku pri preprave a viacnásobnom prelievaní, v prípade ktorých by mohol byť vystavený výkyvom teploty, atmosférickému kyslíku a svetlu. Ak sa navyše balenie uskutočňuje len v oblasti výroby, umožňuje to príslušným inšpekčným orgánom vykonávať kontroly súladu v prítomnosti zainteresovaných výrobcov, ktorí tradične aj plnia olej do fliaš. Osvedčenie súladu a právo používať označenie pôvodu sú pre týchto výrobcov mimoriadne dôležité, pretože posilňujú dôveru zákazníkov, poskytujú konkurenčnú výhodu a v konečnom dôsledku vedú k vyšším ziskom.

Balenie výrobku v oblasti výroby výrazne uľahčuje vysledovateľnosť a kontrolu kvality, ktoré by sa ťažko vykonávali mimo oblasti výroby.

3.6. Špecifické pravidlá označovania výrobku, na ktorý sa vzťahuje registrovaný názov

Názov výrobku „Istarsko ekstra djevičansko maslinovo ulje“ sa musí dať jasne odlíšiť od všetkých ostatných nápisov veľkosťou, typom a farbou písmen (typografia). Veľkosť nápisu týkajúceho sa výrobcu nesmie prekročiť 70 % veľkosti označenia pôvodu.

Používať názvy poľnohospodárskych podnikov alebo rodinných fariem („stancija“, mn. č. „stancije“) atď. a ich špecifické lokality, uvádzať toponymá alebo odkazovať na plnenie do fliaš v podniku alebo združení podnikov, ktoré sa nachádzajú v oblasti výroby, je prípustné len vtedy, ak sa výrobok vyrába výlučne z olív pestovaných v olivových hájoch v dotknutých poľnohospodárskych podnikoch, t. j. v olivových hájoch, ktoré sa nachádzajú v lokalite uvedenej na etikete.

K názvu „Istarsko ekstra djevičansko maslinovo ulje“ sa nesmú pridávať žiadne výrazy okrem tých, ktoré sú uvedené v špecifikácii výrobku. Označenie môže obsahovať pravdivé a zdokladované tvrdenia, ktoré slúžia na zdôraznenie špecifických postupov, ktoré používajú jednotliví výrobcovia, napríklad „jednoodrodový“, „ručný zber“ atď.

Na etikete sa musí uvádzať aj rok zberu.

V čase uvedenia na trh sa musí každé balenie označiť nalepovacou známkou so spoločným symbolom a jedinečným číslom balenia na zaistenie vysledovateľnosti a súladu so špecifikáciou výrobku.

Všetci používatelia označenia pôvodu, ktorí výrobok uvádzajú na trh v súlade s jeho špecifikáciou, majú právo používať uvedenú známku za rovnakých podmienok.

Grafická podoba spoločného symbolu vyzerá takto:

Spoločný symbol má tvar zvislej elipsy. Na jej obvode je nápis „Istarsko ekstra djevičansko maslinovo ulje“. Vnútri symbolu je nakreslený Istrijský polostrov s obrysom oblasti výroby. Z južného výbežku polostrova vyviera štylizovaná kvapka.

4. Stručné vymedzenie zemepisnej oblasti

Olej „Istarsko ekstra djevičansko maslinovo ulje“ možno vyrábať len v rámci administratívnych hraníc Istrijskej župy a časti Prímorsko-gorskokotarskej župy. V Istrijskej župe sa olej „Istarsko ekstra djevičansko maslinovo ulje“ môže vyrábať na území týchto miest a obcí: Buje, Buzet, Labin, Novigrad, Pazin, Poreč, Pula, Rovinj, Umag, Vodnjan, Bale, Barban, Brtonigla, Cerovlje, Fažana, Funtana, Gračišće, Grožnjan, Kanfanar, Karojba, Kaštelir-Labinci, Kršan, Lanišće, Ližnjan, Lupoglav, Marčana, Medulin, Motovun, Oprtalj, Pićan, Raša, Sveta Nedjelja, Sveti Lovreč, Sveti Petar u Šumi, Svetvinčenat, Tar-Vabriga, Tinjan, Višnjan, Vižinada, Vrsar a Žminj. V Prímorsko-gorskokotarskej župe sa olej „Istarsko ekstra djevičansko maslinovo ulje“ môže vyrábať na území týchto miest a obcí: Mošćenička Draga, Lovran, Opatija, Matulji a Kastav.

5. Súvislosť so zemepisnou oblasťou

Špecifickosť oblasti

Pokiaľ ide o geologické, topografické a do určitej miery klimatické vlastnosti, Istrijský polostrov tvoria tri rozdielne časti: malý hornatý okraj v severnej a severovýchodnej oblasti, kopcovitá stredná časť s flyšovými pásmami a vápencová planina pozdĺž južného a západného pobrežia. Z hľadiska pestovania olív sú najvýznamnejšie južné, západné a stredné oblasti, ktoré majú stredomorské podnebie. Hoci sa Istrijský polostrov nachádza v zemepisnej šírke, ktorá tvorí okraj pásma vhodného na pestovanie olív, vzhľadom na tvar a orientáciu tohto polostrova je na ňom miernejšie podnebie ako v iných oblastiach s rovnakou zemepisnou šírkou. Na juhu sa podnebie vyznačuje striktne stredomorskými vlastnosťami so silným vplyvom mora, výrazným letným obdobím sucha, priemernou ročnou teplotou okolo 16 °C a ročným úhrnom zrážok približne 820 mm. Severné a severozápadné oblasti sa vyznačujú striktne stredomorským podnebím, letné obdobie sucha nie je až také výrazné, priemerné ročné teploty sa pohybujú okolo 14 °C a ročný úhrn zrážok dosahuje vrchol približne na úrovni 1 000 mm.

Skutočnosť, že pôda a podnebie Istrie sú priaznivé na pestovanie olív, bola známa už v časoch starovekého Ríma. Posledných 2 000 alebo viac rokov teda olivy a olivový olej predstavujú nielen významný hospodársky faktor, ale aj charakteristickú črtu Istrie. Na niektorých nájdených amforách sa stále nachádzali nápisy „Olei Histrici“ (istrijský olej) a „Olei flos“ (olej z prvého lisovania), čo preukazuje, že v tom čase existovalo osobitné označovanie kvalitných olejov. Istrijský olej sa po obchodných cestách prepravoval do severného Talianska, do kráľovstva Noricum a do Panónie.

V druhej polovici 20. storočia sa pestovanie olív začalo rozvíjať rýchlejším tempom. S pomocou vedeckých a odborných ústavov sa vysadili nové olivové háje, rozšírilo sa zastúpenie odrôd olív a zaviedli sa nové výrobné techniky a nové techniky na spracovanie olív. Staroveká tradícia pestovania olív a nástup nových trendov postupne viedli k čoraz väčšej špecializácii istrijských pestovateľov a spracovateľov olív. Neuhasiteľná zvedavosť, sklon k inováciám a súťaživosť ich viedli k tomu, že onedlho začali využívať nové príležitosti a zdokonaľovali znalosti a zručnosti, ktoré sa odovzdávali z generácie na generáciu.

Špecifickosť výrobku

Olej „Istarsko ekstra djevičansko maslinovo ulje“ je oceňovaný pre svoju vysokú kvalitu a organoleptické vlastnosti, ktoré sú výsledkom mnohých faktorov. Tento olej má stredne silnú až intenzívnu arómu čerstvých olív, ktorá sa často prekrýva s rôzne intenzívnymi tónmi ovocia, zeleniny alebo zelenej vegetácie (napr. zelené lístie, zelená tráva atď.). Chuť oleja „Istarsko ekstra djevičansko maslinovo ulje“ je harmonická, pripomína zdravé čerstvé olivy a obyčajne je stredne trpká a pikantná.

Olej „Istarsko ekstra djevičansko maslinovo ulje“ je bohatý na prchavé látky s C6 a C5, ktoré sa spájajú s jeho vôňami po zelených rastlinách, jeho trpkosťou a pikantnosťou. Trpkosť a pikantnosť oleja „Istarsko ekstra djevičansko maslinovo ulje“ však nesúvisí len s vysokým obsahom prchavých látok, ale aj s vysokým podielom fenolových látok, ktoré nielen zlepšujú organoleptické vlastnosti oleja, ale majú priaznivý vplyv aj na jeho výživové vlastnosti a stabilitu, pretože vďaka nim je odolnejší proti oxidácii.

Roky výskumu istrijských extra panenských olivových olejov vedecky dokázali ich výživovú hodnotu a potvrdili, že sú nielen bohaté na fenolové látky, ale majú aj vysoký obsah kyseliny olejovej. V priemere má olej „Istarsko ekstra djevičansko maslinovo ulje“ vysoký obsah kyseliny olejovej (najčastejšie viac ako 74 %), zatiaľ čo podiel kyseliny linolovej je nižší ako 10 %. Toto špecifické chemické zloženie oleja „Istarsko ekstra djevičansko maslinovo ulje,“ t. j. vysoký podiel kyseliny olejovej a kyseliny linolovej (> 7) v spojení s vysokým obsahom fenolov, zvyšuje oxidačnú stabilitu tohto oleja.

Ďalším charakteristickým znakom oleja „Istarsko ekstra djevičansko maslinovo ulje“ je jeho veľmi nízky obsah voľných mastných kyselín a nízke peroxidové číslo.

Príčinná súvislosť medzi oblasťou a výrobkom

Keďže Istrijský polostrov leží úplne na severnej hranici oblasti pestovania olív, mohlo by sa zdať, že miestne podmienky nebudú priať pestovaniu olív. Istria je však už od čias Rímskej ríše známa ako ideálne miesto na pestovanie olív a výrobu vysokokvalitného olivového oleja. Túto skutočnosť priamo dokazuje aj veľká rôznorodosť odrôd olív, ktoré sa tu pestujú. Skutočnosť, že olej „Istarsko ekstra djevičansko maslinovo ulje“ vždy spĺňa organoleptické a chemické kritériá stanovené v bode 3.2 bez ohľadu na jeho odrodové zloženie, naznačuje, že pôdno-klimatické podmienky na Istrijskom polostrove v značnej miere prispievajú ku kvalite a k vlastnostiam olív, ktoré sa tu pestujú, ako aj k chemickým a organoleptickým vlastnostiam oleja.

Hlavným dôsledkom špecifických klimatických podmienok v oblasti Istrie je, že spomedzi všetkých mastných kyselín má v oleji „Istarsko ekstra djevičansko maslinovo ulje“ vysoký podiel mononenasýtená kyselina olejová. Je to spôsobené tým, že olivovníky sa chladnejšiemu podnebiu prispôsobujú tak, že vytvárajú viac kyseliny olejovej [Pannelli a kol., 1993. In: O. Koprivnjak, I. Vrhovnik, T. Hladnik, Ž. Prgomet, B. Hlevnjak a V. Majetić Germek: Obilježja prehrambene vrijednosti djevičanskih maslinovih ulja sorti Buža, Istarska bjelica, Leccino i Rosulja, Hrvatski časopis za prehrambenu tehnologiju, biotehnologiju i nutricionizam č. 7, (2012), s. 174].

Bohaté chemické zloženie prchavých látok v oleji „Istarsko ekstra djevičansko maslinovo ulje“, ktoré ovplyvňuje arómy zelených rastlín (niektoré sa podieľajú aj na jeho trpkosti a pikantnosti), je spôsobené nielen odrodovým zložením olív a klimatickými podmienkami, ale aj výrobnými procesmi, ktoré používajú pestovatelia olív, t. j. zber práve dozretých olív a uplatňovanie osvedčených postupov pri uchovávaní a spracovaní plodov a uskladňovaní oleja. Odborné znalosti a zručnosti v oblasti pestovania olív a výroby a skladovania olivového oleja, ktoré počas generácií nazhromaždili a zdokonalili miestni pestovatelia a spracovatelia olív, teda zohrávajú kľúčovú úlohu pri zabezpečovaní kvality výrobku.

Skorý zber, ktorý prebieha, keď sú plody ešte zelené alebo strakaté a pevné, má výrazný vplyv na vlastnosti oleja. Tento výrobný postup sa stal základom práce istrijských pestovateľov olív. Skorý zber pomáha predchádzať nízkym teplotám, pri ktorých by mohli plody zamrznúť, a zabraňuje zamoreniu druhou a treťou generáciou olivových mušiek, ktoré by mohli závažne ovplyvniť kvalitu oleja. O skorom zbere sa navyše vie, že priamo zlepšuje chemické ukazovatele kvality a osobitné vlastnosti súvisiace s chuťou a vôňou oleja „Istarsko ekstra djevičansko maslinovo ulje“. Spája sa s nízkymi hladinami voľných mastných kyselín, nízkym peroxidovým číslom, nízkymi hodnotami ukazovateľov K a vysokou intenzitou priaznivých organoleptických vlastností, pokiaľ ide o chuť a vôňu [K. Brkić Bubola, O. Koprivnjak, B. Sladonja, D. Škevin, I. Belobrajić: Chemical and sensorial changes of Croatian monovarietal olive oils during ripening (Chemické a senzorické zmeny chorvátskych jednoodrodových olivových olejov počas dozrievania), European Journal of Lipid Science and Technology, zväzok 114 (2012), s. 1400].

Vzájomné pôsobenie rôznych uvedených miestnych prírodných a ľudských faktorov dodáva výrobku s CHOP „Istarsko ekstra djevičansko maslinovo ulje“ jeho osobitný charakter (t. j. harmonickú chuť a rovnováhu medzi pikantnosťou, trpkosťou a ovocnosťou olivových plodov).

Odkaz na uverejnenie špecifikácie výrobku

(článok 6 ods. 1 druhý pododsek tohto nariadenia)

http://www.mps.hr/UserDocsImages/HRANA/ISTARSKO%20ED%20MASLINOVO%20ULJE/2015-12-23-IEDMU%20-%20IzmIjenjena%20Specifikacija%20proizvoda.pdf

(1) Ú. v. EÚ L 343, 14.12.2012, s. 1.